KIRJALLINEN KYSYMYS E-3607/01

esittäjä(t): Samuli Pohjamo (ELDR) ja Mikko Pesälä (ELDR) komissiolle

(8. tammikuuta 2002)

Aihe: Norjalaisen lohen ja kirjolohen polkumyynti EU:n alueelle

Maailmalla lohikalojen hintataso on tänä vuonna romahtanut alle tuotantokustannusten. Syynä on lohen ja kirjolohen tuotannon liian nopea ja hallitsematon kasvattaminen Norjassa ja Chilessä sekä samanaikainen kysynnän väheneminen matkailun vähenemisen myötä. Suomalaiset kalankasvattajat ovat ajautuneet kestämättömään tilanteeseen Norjan harjoittaman lohen ja kirjolohen halpatuonnin takia.

Norjalaisella lohella on EU:n määräämä minimituontihinta 3,25 euroa/kg. Tuoreet tuontitilastot osoittavat, että alitusta on tapahtunut koko EU:ssa ainakin syys- ja lokakuussa, jolloin lohta on tuotu 3,15 euron (syyskuu 2001) ja 3,11 euron (lokakuu 2001) kilohintaan EU:n markkinoille. Suomeen lohta on tuotu koko vuoden alle EU:n minimihinnan. Esimerkiksi lokakuussa tuontihinta oli pudonnut jo 3,02 euroon/kg.

Tänä vuonna vakavaksi ongelmaksi on muodostunut myös se, että lohen tuonnin yhteydessä on tuotu kirjolohta, jolloin on mahdollista subventoida lohen hintaa halvalla kirjolohella, jolla ei ole EU:n asettamia hintarajoituksia. Norjalaisen kirjolohen tuontihinta onkin syksyllä ollut alempi kuin sen tuotantokustannukset. Suomeen kirjolohta on tuotu jopa 8 markan kilohintaan. Alalla epäillään vahvasti, että norjalaiset harjoittavat lohen ja kirjolohen kytkykauppaa, mutta selvää näyttöä asiasta ei ole pystytty hankkimaan.

Maahamme dumpattu norjalainen kala on pakottanut myös suomalaiset kalanviljelijät pudottamaan omia hintojaan. Tuottajahinta on pudonnut jo selvästi alle tuotantokustannusten, lähelle kymmentä markkaa kilolta eikä mitään parannusta ole näkyvissä. Tilanne uhkaa vakavasti kalankasvatuksen jatkuvuutta maassamme. Kalanviljelijöiden talous ei kestä myyntiä alle tuotantokustannusten, sillä ala ei ole vielä päässyt tasapainoon Norjan 90-luvun loppupuolella harjoittamien edellisten polkumyyntien jälkeen.

Mihin toimiin komissio on ryhtynyt tai aikoo ryhtyä asettaakseen Norjan vastuuseen tuontisopimusten rikkomisesta ja turvatakseen kalankasvatuksen jatkuvuuden unionin alueella?

Pascal Lamyn komission puolesta antamayhteinen vastauskirjallisiin kysymyksiin E-3607/01 ja P-0105/02

(14. maaliskuuta 2002)

Komissio on tietoinen viitteistä siitä, että merilohen hinta yhteisön markkinoilla olisi laskussa. Tätä painetta on havaittu norjalaisen merilohen tuonnille asetetuista polkumyynti- ja tukien vastaisista toimenpiteistä huolimatta. Yleisenä toimenpiteenä valtaosaan Norjan viennistä sovelletaan hintasitoumuksia, muuhun Norjan vientiin kohdistetaan tulleja. Yrityksien, joilta hintasitoumukset on hyväksytty, on annettava komissiolle säännöllisesti neljännesvuosittain raportti kaikista yhteisöön suuntautuneista myyntitoimistaan. Komissio tarkastaa raportit huolellisesti, ja yrityksiin tehdään myös tavanomaisia tarkastuskäyntejä.

Komissio on saanut useita tietoja, jotka osoittavat markkinoilla olevan huomattavia häiriöitä, jotka näyttävät johtuvan eri syistä. Komission saamien tietojen joukossa on Tanskan viranomaisten toimittama tieto, joka viittaa hintasitoumusten rikkomisiin johtavan petoksen mahdollisuuteen.

Komissio on näin ollen hiljattain tehnyt aloitteita Norjasta peräisin olevan viljellyn merilohen tuonnin osalta:

i) voimassa olevien hintasitoumusten valvonnan tehostaminen tarkoituksena tunnistaa markkinoiden viimeaikaisiin tapahtumiin mahdollisesti liittyvät rikkomukset. Tässä tarkoituksessa Norjaan on tehty useita tarkastuskäyntejä joulukuun 2001 ja helmikuun 2002 välisenä aikana; jos yrityskohtaisista hintasitoumusten rikkomisista saadaan näyttöä, kyseisten yritysten hintasitoumukset voidaan peruuttaa ja korvata tulleilla. Komissio on myös läheisessä yhteydessä Tanskan tulliviranomaisiin hintasitoumusten valvonnan osalta;

ii) toimiin ryhtyminen Norjasta peräisin olevan viljellyn merilohen tuontiin sovellettavien polkumyyntitoimenpiteiden ja tasoitustoimenpiteiden välivaiheen tarkastelun vireillepanemiseksi. Tarkastelussa tutkitaan sekä suojelun tasoa että toimenpiteiden muotoa, hintasitoumukset mukaan luettuina. Jäsenvaltioita on jo kuultu kyseisestä aloitteesta, jota edelsivät lukuisat Norjan viranomaisten kuulemiset vuonna 1997 allekirjoitetun komission ja Norjan hallituksen välisen lohisopimuksen puitteissa.

Kirjolohen osalta komissio ei toistaiseksi ole saanut näyttöä kysymyksessä kuvatusta kytkykaupasta. Yhteisön kirjolohentuottajilta ei ole tähän mennessä saatu norjalaista alkuperää olevan kirjolohen alhaisella hinnalla, mahdollisesti polkumyynnillä tapahtuvaa tuontia koskevia valituksia. Komissio pyrkii kuitenkin selvittämään, vaikuttavatko kytkysopimukset vientihintoihin, tarkkailemalla, onko hintasitoumuksia noudatettu, ja tarkastelemalla polkumyynnin tasoa ehdotetun välivaiheen tarkastelun yhteydessä.